
Personalitatea lui Miron Costin se dovedeşte a fi total deosebită de a lui 
Ureche. Nu are principii de stat, nu face filosofie politică, nu se gândeşte la 
relaţiile care există sau care trebuie să existe între suveran şi supuşii lui şi nici 
nu a meditat asupra misiunii pe care o are în societatea contemporană, clasa 
nobilă, căreia îi aparţine. Toate acestea sunt lucruri pe care el le simte, dar nu 
le spune, pentru că pe dânsul nu-l interesează istoria în sensul Renaşterii 
celeilalte, care, târziu, pătrunsese în Polonia şi mai târziu încă la noi; pe dânsul 
îl preocupă ceea ce se întâmplă cu el şi cu familia lui. [...] 

Şi, atunci când scrie povestea vremii sale, Miron Costin caută a spune ce a 
ştiut el, şi atâta. Câte lucruri nu ar fi putut adăugi din izvoarele polone care-i 
stăteau la îndemână, aşa precum au făcut Simion Dascălul şi vreun Misail 
Călugărul, cari au alcătuit cronica, într-o formă mai amplă, cu o aplecare mai 
mult spre împrumuturi dese din izvoarele pe care Ureche nu le cunoscuse, 
izvoare ungurești şi izvoare polone! Putea să facă şi Miron Logofătul o astfel de 
operă de compilaţie, cum o va face şi fiul lui, Nicolae Costin, care, acesta, se 
găseşte, într-o altă vreme, în epoca de erudiție. 

Adaug că Miron Costin este mai totdeauna înduioşat; el se simte dator, 
aproape, să se înduioşeze. Pe când Grigore Ureche abia tresare de mândrie 
naţională, în sensul restrâns al mândriei moldoveneşti, după câte o victorie, 
urmaşul scaldă în lacrimi scena uciderii la Constantinopol a lui Vodă Barnovschi, 
binefăcătorul Costineştilor, de la care el îşi trăgea şi numele. Ceea ce atrage la 
Miron Costin mai e simpatica dezordine, capricioasa înnodare, şi desfacere, şi 
împleticire, şi reluare a şirului povestirii. Liberă aleargă fraza lui; începe prin 
a spune un lucru, pe urmă trece la altul, intercalează o idee, se întoarce înapoi, 
şi jocul acesta făcut din bucățele de fraze el îl întrebuinţează pentru a forma un 
mozaic pe atât de fermecător, pe cât este de nedisciplinat. 


Nicolae IORGA, Istoria literaturi româneşti. Introducere sintetică (după note 
stenografice ale unui curs). Postfaţă de Mihai Ungheanu, Editura Minerva, 
Bucureşti, 1977, p. 116, 118—119. 

Darul de scriitor al lui Miron Costin nu se mai nutreşte din concreteţea 
individuală a cuvintelor. Aceleaşi vechimi în lexic, puse acum în slujba unei 
mari stilistici, se sting. Miron observă sistematic, compune, şi ceea ce iese de 
sub pana lui, mult mai puţin spontan, este rodul unei arte. El are lunga respiraţie 
epică, simţul sublim al destinului uman, meşteşugul patetic de a se opri din 
când în când să rasufle de greutatea faptelor şi să le contemple de sus. Deşi 
abstractă, materia e împărţită în acte, cu tăieturi savante pe gestul cel mai 
dramatic. Nu mai avem de-a face cu o cronică, ci cu desfăşurarea organică a 
unei epoci, în valuri mari, vestite şi susţinute cu expresii de popas şi trimitere 
(“precum vei afla”, “noi să ne întoarcem la ale noastre”). Lungimea valului epic 
e simbolizată prin capătul însuşi al frazei puse la nesfârşirea imperfectului. 
(“Nu dormea Ieremia Vodă...”; “Era într-o duminică, când...”). Descripţia e 
atentă, constructivă. [...] 

De la sfârşitul domniei Lupului încolo, când Costin participă la evenimente, 
cronica e un adevărat roman plin de acele amănunte familiare care dau viaţă 
lucrurilor moarte. [...] 

Însă adevărata contribuţie a lui Costin la scrisul românesc este sintaxa. 
Cunoscător al frazei latine, el a desfăşurat-o în moldovenegşte în spiritul şi cu 
ajutorul limbii noastre, păstrându-i toate registrele şi toate fluierele. Cu el 
sintaxa literară apare începută şi cu desăvârşire încheiată, în stare de a exprima 
orice gând. Tipul sintactic al epocii arhaice este coordonatorea (“După Dragoş 
Vodă au stătut domn fiul său, Sas Vodă, şi au domnit patru ani, şi s-au săvârşit 
şi au rămas domn fiu-său Laţco Vodă, şi au domnit opt ani”) în acord cu stilistica 
graiului vorbit, care o complică mărind volumul emisiunii periodice prin agregări 
monotone de propoziţii scurte cu ajutorul unui singur fel de conjuncţie (şi, 
deci). Întâi de toate Miron face unităţi de gândire în metri feluriţi de la cei mai 
scurţi până la cei mai lungi: “Nu dormea Ieremia Vodă“; “Tăcut, îţi părea că nu 
ştie nimică“; “După războiu, oastea, care încotro s-a fost calea risipit”; “A doua 
zi, mai sumeţ Zamoiskii decât Mihai Vodă, au trimis de au cercetat mai sus pre 
apă, despre munte, şi au aflat vad”. Apoi volumul lor este sporit prin paranteze 
ce devin câteodată un corp sintactic cu totul deosebit reprezentând planul 
contemplativ al gândirii: “Vasilie Vodă în ţeara căzăcească văzându-se căzut de 
domnie, despărţit de Doamna sa şi de coconi şi de avere (caută la ce aduce 
roata lumei mari case; că ce poate fi mai greu decât aceste? zic, că nice moarte), 
şi nici o nădejde nu i-au mai rămas în prieteşugul Cazacului, singur s-au tras 
cu Hanul să meargă la Crâm”. Combinând coordonarea vorbii orale cu 

subordonarea frazei latine, spărgând fluviul periodic prin insule parentetice, 
introducând grupuri de feluriţi metri, Miron cre-ează un corp sintactic cu fraze 
inegale şi cesuri asimetrice, asemeni unei melodii: 

“Vasilie Vodă văzându-se la grijă şi spaimă ca aceia (că luase Tătarii până 
subt târg hergheliile, şi a slujitorilor cai au apucat) au pornit pre Doamna, şi 
împreună cu casele boieriilor prin frânturile codrilor, pre la Căpoteşti spre 
cetatea Neamţului; / apoi şi singur Vasilie Vodă n-au ţinut multe zile scaunul, 
ce s-au mutat den Iaşi în neşte poeni, în codrul Căpoteştilor; / şi s-au aşezat 
acolo în codru cu curtea, lăsând în Iaşi puţintei dărăbani de apărarea curţii; / 
carii, dacă au văzut mulţimea de Tătari den ceas în ceas adăugându-se, şi cu 
Cazacii amestecați, au lăsat cu noapte curtea pustie, şi au ieşit aceia / Şi au ars 
atunci tot oraşul; / unde şi unde au rămas câte o dugheniţă; / curtea domnească, 
casele boiereşti, tot oraşul, într-o mică de ceas cenuşe s-au făcut; / eară 
monastirile au hălăduit, că n-au vrut Cazacii să dideiască den poronca lui Hmil 
Hatmanul, şi Tătarii n-au putut, că erau şi oameni cu sineţe închişi pren 
mânăstiri.” 

George CĂLINESCU, Istoria literaturii române de la origini până în prezent, 

Fundaţia pentru literatură şi artă, Bucureşti, 1941, p. 23, 24, 25. 


Miron Costin urzise începutul unui letopiseţ de la descălecarea dintâi, 
adică de la luptele lui Traian cu dacii şi de la colonizare, dar, din pricina 
cumplitelor vremi ce veniră asupra moldovenilor — “de nu stăm de scrisoare” 
—adică războiul turco-polon (1672—76), a trebuit să-l părăsească. “Începătura 
letopiseţului”, de care vorbeşte în predoslovie, a servit mai târziu ca temei 
pentru scrierea De neamul moldovenilor. Până atunci Miron Costin se mulţumeşte 
să înfăţişeze contemporanilor săi cronica, de unde o lăsase Grigore Ureche: 

“Letopiseţul Ţării Moldovei de la Aron Vodă încoace, de unde este părăsit 
de Ureche Vornicul de ţara de gios, scos de Miron Costin, vornicul ţării de gios, 
în oraş în Iaşi, în anul de la zidirea lumii 7183, iar de la naşterea mântuitorului 
lumii, lui Isus Hristos, 1675”. 

Cronica a fost deci concepută înainte de anul 1675, când autorul ei a dat-o 
unui copist “s-o isvodească“, adică să o copieze pe curat. Evident că, după copi- 
ere, Miron a revenit asupra ei completând-o, amplificând-o, corectând-o. [...] 

Sunt în cronica sa pagini în care, cu toată întorsătura limbii, nuanţată după 
sintaxa latină, palpită încă până astăzi fiorul tragediilor care zguduiau viaţa 
tulbure a Moldovei din a doua jumătate a veacului al XVII-lea. [...] 

Uneori descrierea, în care se vădeşte un deosebit simţ pentru farmecul 

idilic al naturii, serveşte ca termen de comparaţie pentru rânduieli omeneşti, 
sugerând astfel intima legătură dintre natură şi viaţă; “precum florile şi pomii 
şi toată verdeața pământului stau ovelite şi împedecate de răceala brumei, 
căzută fără vreme, şi apoi, după lină cădură a soarelui, vin iară la hire şi 
frumuseţile sale cele dintâiu, aşa şi ţeara, după greutăţile ce erau la Radu- 
Vodă... au venit fără zăbavă ţara la hirea sa şi până la anul s-au împlut de 
oameni şi de tot bişugul”. [...] 

Pe alocurea naraţiunea cronicarului trece dincolo de hotarele genului istoric, 
şi se apropie, prin gradaţia interesului şi prin puterea dramatică cu care ştie să 
înfăţişeze lucrurile, de nuvelă şi roman. [...] 

A doua operă importantă a lui Miron Costin este scrierea intitulată de 
Kogălniceanu Cartea pentru descălecatul dintâi al ţării Moldovei şi neamului 
moldovenesc, iar de regretatul C. Giurescu, care observă că titlul acesta dat de 
Kogălniceanu nu concordă cu cel original al autorului: De neamul moldovenilor, 
din ce ţară au ieşit strămoşii lor. [...] 

Ceea ce ne interesează pe noi cei de astăzi, în opera lui Miron Costin, este 
claritatea, relieful şi mai ales căldura cu care, pentru întâiaşi dată în cultura 
noastră, marele boier moldovean pune problema latinităţii neamului. [...] 

Ceea ce constituie farmecul literar al operei lui Miron Costin este strălucirea 
stilului în care se străvede, pe de o parte sinceritatea adâncă şi convingerea 
nezdruncinată în adevărul pe care îl expune, iar pe de altă parte duioşia 
sentimentului naţional, care vibrează la fiecare pagină aproape, aci încălzindu- 
se de măreţia originii romane: “Caută-te dară, acmu, cetitoriule, ca într-o 
oglindă şi te priveşte de unde eşti, lepădând, de la tine toate celelalte basne, 
câte unii au însemnat de tine, de neştiinţă rătăciţi, alţii de zavistie, care din 
lume între neamuri n-au lipsit niceodată...”, dincoace revărsându-se într-o 
simpatie comunicativă, când vorbeşte despre Grigore Ureche, înaintaşul său în 
ale istoriei. [...] 

Ideea originii romane, pe care Miron Costin a susţinut-o cu atâta relief şi 
căldură, a avut un puternic răsunet în cultura noastră veche. Ea a fost reluată 
cu multă erudiție, e drept, dar nu şi cu mai multă pasiune, de Nicolae Costin şi 
Dimitrie Cantemir în Moldova şi de stolnicul Constantin Cantacuzino în Muntenia. 


Nicolae CARTOJAN, Istoria literaturii române vechi, Fundaţia regală pentru 
literatură şi artă, Bucureşti, 1942, p. 158, 159—160, 164—165. 

În De neamul moldovenilor Miron Costin laudă osârdia lui Grigore Ureche, 
care a avut milă de patria sa să nu rămână în “întunearecul neştiinţei” şi “au 
făcut de dragostea ţării letopiseţul”. 

Dintr-o pornire similară şi cu aceleaşi scopuri educative şi-a întocmit şi el 
Letopiseţul Ţărâi Moldovei de la Aaron-vodă încoace, când ajunsese la mijlocul 
vieţii, în jurul vârstei de 40 de ani. Şi el scrie ca “să nu să uite lucrurile şi cursul 
ţării” şi că “să hie de învăţătură, ce ieste bine şi ce ieste rău şi de ce-i să să 
ferească şi ce va urma hie cine”. [...] 

Prima parte a cronicii conţine câteva greşeli. Aflăm despre doi domnitori, 
Ştefan Radu şi Bogdan Movilă, care în realitate n-au domnit niciodată; că 
Sigismund Bathory a abdicat din cauza bătrâneţii, când în realitate era om 
tânăr; că Andrei Habsburg era totuna cu Andrei Bathory, când în realitate erau 
două persoane di-ferite, că Gustav Adolf era unchiul lui Sigismund al III-lea al 
Poloniei, când în realitate unchiul regelui polon era Carol de Sudermania, 
predecesorul lui Gustav Adolf. Erorile provin din lectura grăbită a cronicii lui 
Piasecki şi din lipsa altor izvoare necesare controlului faptelor. Chiar astăzi, 
noi nu avem altă sursă internă pentru epoca 1595—1661 decât letopiseţul lui 
Miron Costin, de o valoare documentară, cu toate micile scăpări, unică. 

Valoarea literară a cronicii lui Miron Costin o întrece pe aceea a letopiseţului 
lui Ureche. Costin este un memorialist atent asupra vieţii şi asupra oamenilor, 
scriitor în adevăratul înţeles al cuvântului, prozator, zugrav de moravuri şi de 
caractere. Ultima parte a cronicii, cuprinzând evenimentele dintre 1653— 
1661, are desfăşurarea epică a unui roman. Surprinzător este faptul că, dotat 
cu simţul compoziţiei, autorul a ştiut să estompeze limitele dintre expunerea 
întâmplărilor auzite sau citite şi evocarea împrejurărilor trăite, dând letopiseţului 
proporţie şi unitate. 

Alexandru PIRU, Literatura română veche, Editura pentru literatură, 

Bucureşti, 1960, p. 146—147. 


Miron Costin este în mod incontestabil cel mai mare cronicar român din 
veacul al XVII-lea. Opera lui a fost însă pregătită, timp de aproape două secole, 
de o serie de cronici în limba slavă şi română, a căror încununare este Letopiseţul 
Ţărâi Moldovei şi De neamul moldovenilor, scrierile capitale ale lui Miron Costin. 
Istoriografia letopiseţelor moldoveneşti începe în veacul al XV-lea cu cronica 
slavonă scrisă la curtea lui Ştefan cel Mare. [...] Episcopul Macarie scrie istoria 

Moldovei din porunca lui Petru Rareş, egumenul Eftimie din porunca lui 
Alexandru Lăpuşneanu, călugărul Azarie din a lui Petru Şchio-pul. Toţi aceşti 
cronicari scriu slavoneşte şi lucrările lor au un caracter oficial de curte, fiind 
alcătuite din porunca domnilor; de aceea aduc laude exage-rate stăpânilor 
feudali, ponegrind pe adversarii lor. În veacul al XVII-lea apar primele cronici 
moldoveneşti în limba poporului. [...] 

Cea dintâi lucrare istorică moldovenească, apărută datorită unui boier, deci 
neprovenind de la curte, şi fiind scrisă în limba poporului, este Letopiseţul Ţării 
Moldovei al lui Grigore Ureche. 

Miron Costin a fost continuatorul lui Ureche, nu numai pentru că a scris 
istoria Moldovei, de unde încetează cronica lui Ureche, dar şi pentru că a 
dezvoltat ideile politice (de independenţă), istorice (despre originea şi unitatea 
poporului nostru) şi sociale (despre supremaţia boierimii), aflate în scrierea 
acestuia, dar cărora el le-a dat o mult mai mare amploare. [...] 

Şi Ureche îşi dăduse seama că istoria Moldovei este legată de istoria altor 
ţări. Dar această convingere el şi-o manifestă în practică într-un chip neînde- 
mânatic, intercalând în mijlocul cronicii, la moartea lui Ştefan cel Mare, o serie 
de capitole izolate despre ţara şi istoria turcilor, a tătarilor, a Poloniei şi Ungariei, 
adică despre ţările vecine (dintre care lipseşte însă Ţara Românească, pentru 
care nu poseda o descriere istorică). Miron Costin procedează cu mai mult 
simţ istoric. El nu întrerupe istoria Moldovei cu digresiuni fără legătură imediată, 
privind ţările vecine. Ci, acolo unde înţelegerea faptelor necesită expunerea pe 
scurt a unor evenimente petrecute în afara graniţelor Moldovei, Miron Costin le 
introduce, legându-le întotdeauna de istoria ţării sale, de momentul la care a 
ajuns cu povestirea. Astfel, istoria Moldovei este legată de istoria Ţării Româneşti, 
a Transilvaniei, a Poloniei, a Rusiei şi, fireşte, în chip necesar, şi de a Imperiului 
Otoman. Căci, precum spune Miron Costin, “să să ştie că această ţară fiind mai 
mică, nice un lucru singură den sine, fără adu-nare şi amestec cu alte țări, n-au 
făcut”. 

PP PANAITESCU, Prefaţă la Letopiseţul Ţărâi Moldovei. De neamul moldove- 

nilor, Colecţia “Biblioteca pentru toţi”, Editura pentru literatură, Bucureşti, 

1961, p. V VI, XIII. 


Cu toată poziţia şi consideraţiile de clasă, Miron Costin se ridică peste 
micile patimi omeneşti şi stăruie să judece obiectiv pe eroii cronicii sale, acţiunile 
lor, evenimentele istorice. Cu o formaţie de umanist, având sensul realist istoric 

al vieţii şi civilizaţiei umane, Miron Costin pune deasupra omul şi umanitatea, 
caracterul lui, calităţi sau defecte, indiferent dacă i-a fost prieten sau duşman. 
Astfel, deşi cronicarul moldovean îi ura în general pe turci pentru că exercitau 
jaful prin boierii români devotați lor, totuşi nu se lasă orbit de ură pentru a nu 
recunoaşte meritele unora dintre ei. Abaza-paşa fusese prigonitorul familiei 
sale, dar când este sugrumat la Constantinopole de sultan, pentru 
nerespectarea condiţiilor de pace dintre turci şi poloni, fixate în urma ciocnirii 
de la Hotin (1621), Miron Costin nu se bucură de căderea adversarului, ci 
notează imparţial: “Om Abaza paşa, vestit cu războaiele asupra perşului şi 
oştean dirept”. Acest lucru dovedeşte că autorul se interesa şi de alte fapte ale 
celor asupra cărora avea să emită judecăţi istorice. El era de principiul, afirmat 
în De neamul moldovenilor, că istoricul dă seama, în faţa istoriei, de afirmaţiile 
sale. De asemenea, Miron Costin apreciază pozitiv domnia lui Vasile Lupu, 
luată în general, cu toate că tatăl său, hatmanul Costin, fugise în Polonia de 
teama acestuia şi personal nici nu este de acord cu toate acţiunile voievodului. 
Laudă vitejia lui Vasile Lupu, care se afla “pururea în fruntea oştii sale” şi 
blamează pe Gheorghe Ştefan, care “în oastea sa de faţă n-au fost ci au stătut 
departe de la oaste înapoi, măcar că am hi datori cu pomenire lăudată mai 
mult lui Ştefan vodă, de la carele multă milă am avut, decât lui Vasile vodă, de 
la carele multă urgie părinţii noştri au petrecut”. Domnia lui Vasile Lupu a fost 
“cu linişte şi pace”, cu bună stare pentru boieri, dar “zburdăciunea” acestora 
întrecea marginile şi însuşi vodă Lupu lua fetele unor boieri, “peste voia 
părinţilor, la ţietorie”. Miron Costin se declară împotriva puterii nelimitate a 
domnului, ca şi Grigore Ureche. [...] 

Cultura bogată, cunoaşterea cărţilor populare, asimilarea formelor plastice 
din graiul popular, talentul, în fine, i-au dat posibilitatea lui M. Costin să găsească 
imaginile cele mai potrivite. Când vorbeşte de înțelepciunea excepţi-onală a 
pârcălabului de Soroca, Ştefan, se foloseşte de portretul lui Esop, aproape de 
aceiaşi termeni ca în Esopia: “Iară la statul trupului său era gârbov, ghebos şi la 
cap cucuiat, cât puteai zice că este adevărat Esop la chip”. Întrebuinţează de 
asemenea vorbirea directă a eroilor, dialogul sau monologul. Nu lipsesc 
proverbele în variante vechi, ca mijloace plastice de exprimare a unei idei 


» 


(unele sunt polone): “lupul părul schimbă, iar nu hirea”, “cine piere de glonţ 
de tun tot era de fulger să moară“, “cela ce se îneacă să apucă de sabie cu mâna 
goală“, “după pagubă leahul înţelept” (ca transpunere a proverbului polon 


“madry polak po szkodzie!”) etc. Locuţiuni din limba populară: “a sta ceva 

într-un fir de păr” (“pe un păr au stătut atuncea viaţa lui Constantin vodă“), “a 
se oploşi pe lângă cineva”, “a unge osia”, “a cârpi o treabă“ (“Că cârpea boierii 
cum putea trebile țării, iar domniia mai mult îşi petrecea cu Batişte Veveli”). In 


cronică sunt folosite elemente de folclor şi de etnografie. 


I. C. CHIŢIMIA, Marii cronicari moldoveni: Miron Costin, în Istoria literaturii 
române, |, Editura Academiei Române, Bucureşti, 1964, p. 402, 405— 
406. 


Chiar dacă nu s-ar şti despre viaţa lui nimic mai mult decât ceea ce se află 
în cronica preluată de le alţii, dar adusă de el la zi, nu e Miron Costin cel dintâi 
mare clasic român? Limba lui scrisă, urmând tipare sintactice ale latinei culte, 
dar neduse până la obscuritatea fiului său Nicolae sau a lui Dimi-trie Cantemir, 
e densă, lapidară şi memorabilă în amândouă sensurile acestui cuvânt, adică 
uşor şi vrednică de memorat. Nici unul dintre clasicii noştri n-a hrănit 
intelectualitatea ţării cu mai multe sau numai cu tot atâtea formulări sugestive. 

Din acest punct de vedere, proza lui stă pentru noi, românii, alături de 
orice operă clasică, din care se citează câte un început de frază, ca să se 
carecterizeze anumite situaţii noi; şi puterea expresiei îi este asociabilă îndeosebi 
cu aceea din operele înțelepţilor antici sau din nenumărate versuri ale lui 
Virgiliu, cu care lumea cultă îşi clarifică unele idei până şi în zilele noas-tre. Aşa 
cum în împrejurări similare, ca să fie mai înţelese, amintim câte un fragment 
de vers din virgiliana Una salus victis, Ab Jove principium... sub tegmine fagi, 
Quos ego..., fugit irreparabile tempus, Vivit sub pectore vulnus etc. etc., tot astfel, 
mai degrabă decât să găsim alte împreunări de cuvinte pentru vechi situaţii, 
prin care a trecut Miron Costin însuşi, cităm din el: “Biruit-au gândul, scrisul 
nesăbuit e ocară veşnică, nu omul e peste vremi — ci bietul om sub vremi, stă 
mintea în loc şi toate celelalte. 

Prima dintre ele (Biruit-au gândul), folosită de cronicar doar ca să arate 
câte dificultăţi trebuiese să învingă spre a-şi începe lucrarea, a putut fi chiar 
desprinsă din context, dându-i-se un sens spiritualist, cum Titu Maiorescu 
avea să pună meşteri să i-o cresteze pe pragul de deasupra al intrării, întocmai 
ca Montaigne, căruia grinzile “librăriei” îi fuseseră împodobite cu dictoane de 
înţelepciune antică. Iar ultima (stă mintea-n loc), printr-o uimitoare putere de 
pătrundere în limba comună a intelectualilor şi orăşenilor, avea să exprime 
sentimentul de încremenire până azi, deşi asaltată din două părţi în timpul din 
urmă prin a rămâne tablou şi a se face mască. 

Astfel relieful şi densitatea exprimării lui Miron Costin ne-au furnizat, ca 
să zicem aşa, un număr de proverbe noi pe lângă cele ştiute din popor, un fel 
de alte zicale provenite de la un autor cunoscut, şi nu anonim, a căror clasicitate 
le dă în ochii lumii noastre cultivate valoare în adevăr paremiologică. 


Vladimir STREINU, Miron Costin, primul nostru mare clasic, în “Luceafărul”, 
an. X, 9, 4 martie 1967. 


Capodopera lui Miron Costin rămâne însă mica lucrare De neamul moldo- 
venilor, din ce ţară au ieşit strămoşii lor, actul de naştere al “prozei de idei” în 
limba română şi totdată prima noastră scriere de polemică ştiinţifică. Punctul 
de plecare al acestei scrieri, compusă după 1685, a fost constatarea că românii 
culţi din vremea sa nu aveau încă suficient de clare o serie de noţiuni 
fundamentale asupra originii şi istoriei lor, de unde posibilitatea că atât unii 
istorici străini ca Jane Zamoski (cunoscut prin intermediul lui Toppeltin), cât şi 
unii pretinşi istorici autohtoni, ignoranţi, dar plini de pretenţii, să vânture 
legende injurioase, ca acelea adaose la cronica lui Ureche de Simion Dascălul şi 
Misail Călugărul. Operă de superbă indignare patriotică, De neamul 
moldovenilor debutează într-un stil sacadat, vibrant, care vădeşte maturizarea 
tuturor mijloacelor de scriitor ale cărturarului. [...] 

Punând expunerea ideilor în ecuaţie dialectică, polemistul prevede replica 
şi-i răspunde pe loc, cu o ploaie de argumente: “Dzice-va neştine: prea târziu 
ieste; după sutele de ani, cum să vor putea şti poveştile adevărate, de atâtea 
veacuri? Răspunz: lăsat-au puternicul Dumnezeu iscusită oglindă minţii 
omeneşti, scrisoarea, dintru care, dacă va nevoi omul, câle trecute cu multe 
vremi va putea şti şi oblici”. [...] 

Necesitatea unei asemenea scrieri este imperioasă: “Îndemnatu-m-au mai 
mult lipsa de ştiinţa începutului aceştii ţări, de descălicatul ei cel dintâi, toate 
alte ţări ştiind începuturile sale.” [...] 

În De neamul moldovenilor găsim şi cele dintâi informaţii de istorie asupra 
culturii româneşti: Costin ştie că Grigore Ureche a scris cronica sa adunând 
istoriile slavone din mănăstiri şi combinându-le cu Bielski, că alfabetul chiri-lic 
a fost împrumutat de la sârbi (înţelege: de la slavii sud-dunăreni), “odată cu 
cele bisericeşti”, şi tot lui îi datorăm menţionarea unui letopiseţ al lui Eustratie 
Logofătul (pe care, e drept, el însuşi mărturiseşte că nu l-a văzut), în a cărui 
existență vor crede mai târziu şi alţii... 

Scriitor divers, poet, istoric, ideolog, polemist, moralist, Miron Costin 
revoluţionează tipul vechiului cărturar român. Fără prezenţa lui în ambianța 

culturală moldovenească din a doua jumătate a secolului al XVII-lea, Dimi-trie 
Cantemir, care-l continua în mod învederat, ar fi fost de neconceput. 


George IVAŞCU, Istoria literaturii române, 1, Editura ştiinţifică, Bucureşti, 
1969, p. 192—194, 196, 197. 


Letopiseţul lui Miron Costin pare a se înscrie fără efort într-o serie, dacă, 
din perspectiva celor trei secole care au trecut de la apariţia lui, îl comparăm cu 
împrejurările ce l-au precedat, l-au creat şi l-au urmat. Cronica predecesorului 
său, Grigore Ureche, consemnase evenimentele începând de la 1359 — data 
întemeierii Moldovei — până la 1595 — domnia lui Aron-vodă Tiranul. Ureche 
murea în 1647, lăsându-şi neterminată lucrarea. După nici 30 de ani, adică în 
1675, Miron Costin prelua descrierea istorică din punctul unde o părăsise 
Ureche şi o ducea până la 1661. La 70 de ani după Costin, lon Neculce se 
simţea îndemnat să-l continue exact de acolo de unde se oprise cel dintâi. Se 
constituia astfel corpuscul cronicilor moldoveneşti — Ureche-Costin-Neculce 
—monument unic al literaturii noastre vechi, exemplar prin continuitate şi 
prin sentimentul demnităţii şi datoriei care le prezidează scrisul. 

Privite mai îndeaproape, lucrurile nu mai păstrează însă acest aspect de 
firesc pe care li-l dau îndelungata obişnuinţă cu ele, contactul pretimpuriu în 
şcoală cu date şi fenomene memorizate înainte de a li se percepe şi controla 
autenticitatea. Miron Costin procedează în fond altfel de cât contemporanii, 
înaintaşii sau succesorii săi. Tocmai de aceea el nu se înscrie doar într-o serie 
continuă, ci o provoacă şi o determină prin iniţiativă personală. În seria lui, 
veriga cea mai importantă este el însuşi. 

Care sunt punctele de diferenţiere ale acestei iniţiative ce transformă o 
întreprindere, aparent comună epocii, într-un gest de excepţie? Primul constă 
în hotărârea cronicarului de a aduce la zi letopiseţul lui Ureche, sacrificând 
astfel autonomia propriei opere în favoarea unui principiu mai înalt, al 
continuității şi eficienţei. Atitudinea nu e frecventă, dacă ne gândim că înaintea 
lui, Grigore Ureche însuşi rescrisese de fapt cronica lui Eustratie logofătul, 
pornind de la începuturi. Chiar compilatorii lui Ureche, Simion Dascălul în 
special, reluând letopiseţul acestuia, o făceau cu sentimentul că-şi scriu cronica 
personală, pornind-o tot de la întemeiere. Nicolae Costin, fiul lui Miron, va 
începe de asemenea cu întemeierea — cea dântâi. La fel Dimitrie Cantemir. [...] 

Dar iată că Miron, cea mai impozantă personalitate culturală a veacului 
său, înţelege să se subordoneze, primul, la o disciplină a continuității. 
Exemplului lui i-l vom datora apoi pe Neculce. Oricare ar fi sursele şi modelele 

acestei atitudini (istoriografia antichităţii clasice, istoriografia poloneză din 
epocă, chiar continuitatea internă, pe spaţii mici, a vechilor cronici slavone), 
Miron Costin e cel dintâi susţinător al ei la noi. 

În al doilea rând, cronica, pe care alţii o scriau la bătrâneţe, după ce îşi încheia- 
seră cariera politică şi administrativă, cu intenţia de a rememora evenimente 
cunoscute, consemnându-le dintr-o perspectivă favorabilă domnului care o 
poruncea sau partidei boiereşti căreia îi servea, e la Miron Costin o îndeletnicire 
de maturitate deplină. Când o începea nu avea mai mult de 40 de ani, când o 
termina nu depăşise vârsta de 44 de ani. Se afla atunci într-o ascensiune 
socială spectaculoasă, avea să mai trăiască după aceea două decenii de 
întâmplări frământate şi neprevăzute, continuând să scrie (micile cronici polone 
sau esenţialul De neamul moldovenilor), cu sentimentul însă că opera vieţii lui 
fusese realizată. [...] 

În al treilea rând, Costin se opreşte din voinţă proprie la 1661, deşi de abia 
de aici înainte el devenise cu adevărat contemporanul şi martorul evenimentelor 
politice şi sociale din ţara sa. [...] 

Momentul scrierii, punctul de pornire şi cel de încheiere se arată astfel ca 
tot atâtea aspecte care diferenţiază Letopiseţul lui Miron Costin de celelalte. [...] 

Miron Costin percepe şi descrie exact mobilurile de acţiune şi de existenţă 
ale personalităţii şi individului, dar nu pentru a le glorifica, ci pentru a le 
condamna sau deplânge. Din individualismul renascentist, care promovase un 
alt mod de preţuire a omului, cronicarul român reţine o înclinare către milă şi 
compasiune, un mod de a vedea în cele din urmă dincolo de hecatombele 
abstracte pe care le sacrifică invaziile şi războaiele, oameni concreţi trăind 
panica deznădejdii şi a morţii. Acesta e şi sunetul foarte special prin care se 
defineşte cronica lui Costin comparată cu a altora. Inferioară poate ca putere 
de evocare talentului unui Cantemir sau Neculce, ea promovează în schimb o 
atitudine superioară faţă de omenesc, un sentiment de simpatie faţă de victime 
şi durere. [...] 

Între caracterul aproape sacru al cronicii lui Ureche şi cel deplin laicizat, 
secularizat, a cronicii lui Neculce, Letopiseţul lui Miron Costin marchează nu 
numai un moment de tranziţie, dar şi unul de anticipare, rămas fără conti- 
nuatori în epocă. Costin scrie pentru a fi citit, în spaţiul singuratic al unei 
biblioteci, protejat de frământările lumeşti. Cronicarul se adresează mereu 
unui lector unic, “iubitul cetitoriu”, în stare să întârzie asupra paginii abia 
parcurse, să rămână alături de el în momentele de dubiu, să-l urmărească pe 

traiectoria sinuoasă a ezitărilor şi ipotezelor sale, să memoreze, să desluşească, 
să înveţe. Predicată la antecesori, povestită la urmaşi, cronica trebuie descifrată 
la Costin în litera ei, fiind făcută pentru lectură şi studiu. 

În beneficiul acestui cititor pe care, presupunându-l, îl creează şi îl educă 
de fapt, Miron Costin se străduie să fie complet. În primul rând, el vrea să 
instruiască: indică bibliografii generale, explică etimologii şi cuvinte necunoscute 
(ce înseamnă istoric — “adecă scriitori de cursul anilor acestor părţi”, tractate 
— “adecă legături de pace”, praxis — “adecă ştiinţă“, Mare Balticum — “o 
coadă din Ochean”), dă informaţii suplimentare când i-au fost cerute (despre 
originea, locul de baştină şi istoria cazacilor zaporojeni), restabilieşte adevărul 
şi corectează confuzii (la Ţuţora s-au dat două bătălii, una în 1595 şi alta în 
1620). Descrierea atribuţiilor de rang, a uniformelor unor categorii boiereşti 
sau ostăşeşti, care nu mai erau de actualitate în epoca lui (husarii poloni din 
vremea lui Mihai Viteazul, dărăbanii lui Stefan Tomşa) face parte din acelaşi 
program instructiv pe care-l urmăreşte cronicarul în favoarea cititorului său. 
[...] 

Aspectul care ne apare însă cel mai interesant astăzi e acela care 
inaugurează un mod de cooptare a lectorului la un anume sistem de gândire şi 
înţelegere. Cronica lui Costin e un abecedar al logicii istorice. Cronicarul nu 
devine însă un sistematizator de idei, un creator de construcţii speculative, 
cum va fi Cantemir. Dar el formulează primul judecăţi, în sensul filozofic al 
cuvântului, încercând să cuprindă în complexiunea lor toate nuanțele şi 
determinările complementare ale unei afirmaţii. Unitatea logică cea mai redusă 
cu care operează Costin e zaceala (paragraful). E] îşi organizează materialul în 
primul rând pe spaţiul restrâns al secvenţei. Fiecare afirmaţie enunțată de o 
zaceală e dezvoltată în cuprinsul paragrafului respectiv până la ultima ei 
implicaţie. [...] 

Educându-şi cititorul prin funcţiile de instrucţie, moralizare şi meditaţie, 
Costin îl forma asemenea sieşi. Cronicarul era el însuşi un mare iubitor de 
lectură, şi ştia că ea poate deschide omului orizonturi nebănuite, subţiindu-i 
înţelegerea, întărind credinţa şi îmblânzind moravurile. Costin aduce primul 
elogiu lecturii şi cărţii în cultura românească: “Puternicul Dumnezeu, cinstite, 
iubite cetitorule, să-ţi dăruiască după aceste cumplite vremi anilor noştri, cânduva 
şi mai slobode veacuri, întru care, pe lângă alte trebi, să aibi vreme şi cu cetitul 
cărţilor a face iscusită zăbavă, că nu ieste alta şi mai frumoasă şi mai de folos în 
toată viaţa omului zăbavă decâtu cetitul cărţilor... Scriptura departe lucruri de 

ochii noştri ne învaţă, cu acele trecute vremi să pricepem cele viitoare. Citeşte 
cu sănătate această a noastră cu dragoste osteneală”. 


Magdalena POPESCU, Postfaţă la Letopiseţul Ţărâi Moldovei, Colecţia 
“Arcade”, Editura Minerva, Bucureşti, 1975, p. 267—269, 290—294. 


Cu Miron Costin suntem pentru ultima oară într-o stare de relativ echilibru 
între istorie şi literatură. Pentru el poeţii mai erau “dascăli”, “vestiți isto-rici” şi 
adevăratele istorii mai erau citite ca literatură beletristică. După el căile se vor 
diversifica net: la Neculce cronica va deveni povestitre, intrând în domeniul 
artei literare propriu-zise, pe când stolnicul Cantacuzino va res-pinge ficţiunea 
şi tradiţia orală, mergând în direcţia unei pozitivări a cercetării istorice. 
“Climatul rămâne cel al cronicii, dar se simte mijind gândirea ştiinţifică, se 
schiţează critica izvoarelor”! 

Literatului de mai târziu, Miron Costin i-a oferit pretexte epice şi un model 
stilistic, istoricului — urzeala sintetică şi detalii informative. Pe primul l-a scos 
din istoriografie, pe al doilea din enciclopedism. [...] 

“De unde au părăsit elu, începem noi”, scrie Costin, lăudând osârdia lui 
Ureche-vornicul. El continuă activitatea începută de Ureche, ridicând-o pe un 
plan superior în ceea ce priveşte calitatea şi eficienţa. Şi — lucrul cel mai 
important —diversificând-o. Nedesprins total de pomelnicele mănăstirești, 
Ureche insera uneori câte un capitol-răboj, cum nu găsim la Costin. 

Ceea ce acesta aduce nou este studiul de tip monografic. Se face astfel 
saltul de la consemnarea evenimentelor către istoriografia modernă, care 
presupune, pe lângă relatarea evenimentelor istorice, şi interpretarea lor. Vocaţia 
studiului monografic este, pe de o parte, expresia culturii sale enciclopedice, 
pe de altă parte efectul structurii intelectuale de moralist. [...] 

Se poate vorbi de o vocaţie eseistică la Miron Costin; deşi observabilă în 
toate scrierile sale, numai citind De neamul moldovenilor ne putem face o idee 
clară asupra acestei vocaţii. Aici, odată declanșată discuţia, digresiunile devin 
din ce în ce mai stufoase, generându-se una pe alta şi luminind din felurite 
unghiuri ideea de bază. Cultura întinsă şi umblarea prin străinătăţi l-au dus la 
dobândirea unei extrem de necesare perspective comparatiste, pe care a utilizat- 
o cu consecvență. De cele mai multe ori, autorul este conştient că face o 
digresiune, operând-o deliberat: “Ci câtu ne trebuieşte la rândul istorii noastre, 


1 C. Th. Dimaras, Istoria literaturii neogreceşti, Editura pentru literatură universală, 
Bucureşti, 1968, p. 87. 

ne ajunge de atâta de Împărăţia Râmului”. Din aceleaşi considerente ţine să-şi 
justifice alteori digresiunile: “Acestea pomenindu-să pentru deşchisul minţii, 
să să înțeleagă statul lumii, ne întoarcem la istoria noastră“. Se observă uşor 
“conflictul” între aspiraţia la rigoare şi tentaţia de a spune tot. 

Tentaţia monografică face ca scrierile istorice ale lui Miron-logofătul să 
câştige în detalii. Dar, din faptul că autorul încearcă să interpreteze evenimentele 
prin prisma lui şi a epocii sale, scrierea interesează nemijlocit pe literat în 
aceeaşi măsură în care ea îl interesează pe istoric şi pe filolog. Ceea ce-l face pe 
Miron Costin foarte interesant pentru literat este structura lui de moralist. [...] 
Moralismul constituie o primă treaptă spre literatura artistică, deoarece 
presupune interpretarea subiectivă a faptelor narate. [...] 


Mircea SCARLAT, Întroducere în opera lui Miron Costin, Editura Minerva, 
Bucureşti, 1976, p. 49, 82, 83, 85. 


Chipul marelui cărturar e întunecat; “Cumplitele vremi” prin care trece ţara 
i-au smuls din priviri orice urmă de zâmbet. Spre sfârşitul vieţii, bătrânul 
închide încă în suflet o taină, de care simte că trebuie să se elibereze. Din anii 
petrecuţi pe băncile colegiului iezuit din Bar şi apoi din Camenița, nutrise un 
vis neîngăduit de frumos: să tălmăcească — el, cel dintâi — originea neamului 
său, să aştearnă în slove “începutul ţărilor acestora şi neamului”, dar, atenţie! 
nu numai moldovenesc, ci “moldovenesci şi muntenescu şi câţi sunt şi în ţările 
ungureşti cu acest nume, români şi până astăzi de unde suntu şi de ce seminţie, 
de când şi cum au dăscălecat aceste părţi de pământu”. Conştient, însă, de 
dificultăţile unei asemenea întreprinderi temerare, cronicarul ezitase îndelung: 
“multă vreme la cumpănă au stătut sufletul nostru”. Măreţia planu-lui îl inhibă, 
îl “sparie”. Probele, între timp, se acumulau, faptul că toate celelalte ţări “îşi 
ştiau” începuturile îl ambiţionează. Cercetările febrile îi oferiseră o mare bucurie 
şi o mare mâhnire. Bucuria: îi dovediseră originea latină, comună, a tuturor 
românilor — aceasta era, dealtfel, şi taina pe care ar fi vrut s-o divulge, acum, 
cu probe certe. Mâhnirea: câteva dintre lucrările studiate conţineau erori 
grosolane, altele calomnii iresponsabile la adresa poporului român. A fost 
impulsul care a aplecat, ferm, cumpăna gândului spre acţiune. Afectat profund 
de aceste derogări de la adevăr, care-i lezau sentimentele patriotice, Miron 
Costin îşi asumă cauza poporului ca pe propria-i cauză: “A lăsa iarăşi nescris, 
cu mare ocară înfundat neamul acesta de o seamă de scriitori, ieste inimii 
durere”. Strigătul său de luptă va răsuna energic în De neamul moldovenilor, din 

ce țară au ieşit strămoşii lor. Mânia nu-i alterează autorului luci-ditatea, nu-l 
face să-şi trateze preopinenţii în mod nediferenţiat. Când adevărul istoric este 
“captiv” în plasa unor lacune regre-tabile, involuntare, justificate prin lipsa 
informaţiilor precise şi de imposibilitatea înaintaşilor de a şi le procura, 
cărturarul îl “eliberează“ cu discreţie, cu o caldă înţelegere pentru cei care nu 
au putut, în mod obiectiv, depăşi anumite obstacole ivite în calea intenţiilor lor 
nobile. [...] 

Când însă mistificarea istorică se dovedeşte o urzeală voluntară şi ignobilă, 
jignitoare pentru neamul său, replica lui Miron Costin începe printr-o 
demonstraţie logică şi sfârşeşte printr-o expediţie de pedepsire inclementă, 
pilduitoare. După circumscrierea “basnelor”, prin care interpolatorii lui Ureche, 
“amăgeii” Simeon Dascălul şi Misail Călugărul, inspirați — se zice — de Evstratie 
logofătul (“pre acesti Simeon Dascăl, Istratie-logofătul l-au fătat cu basnile lui 
Misail Călugărul de la Simeon au născut, cela fiiu, cestalalt nepot”), încercau să 
pună în circulaţie ideea că Moldova ar fi fost întemeiată sub Laslo Craiul ungur 
(Vladislav cel Sfânt) şi că strămoşii “ţarâi aceştiia din temniţile Râmului” au 
venit, “daţi întru ajutoriu lui Laslo”, Miron Costin conchide, pentru început, că 
“adăosăturile” acestea “nu letopiseţe, ce ocări suntu”. Şi-şi propune mai întâi, 
restabilirea adevărului. [...] 

Scepticismul lovinescian, de mai târziu, şi-ar putea revendica, în această 
atitudine, cea mai veche sursă. Dar, dacă i-a lipsit mirajul înfruntărilor, croni- 
carului nu i-a lipsit, în schimb, vocaţia lor. Miron Costin conduce ostilitățile cu 
un ton de moralist intransigent, atacă numai după ce a studiat cu grijă poziţiile 
adversarului, după ce le-a reperat, cu precizie, punctele nevralgice în direcţia 
cărora trimite salve de argumente explozive. Uneori, el interceptează din zbor 
“obuzele” inamice, le demonstrează mecanismul, le rectifică defecţiunile şi le 
întoarce, bumerang, de unde au plecat. Traian — stabileşte învățatul — n-a 
adus, pe aceste meleaguri, oameni din temniţele Râmului, ci “căsaşi”, “oroşeni”, 
“săteni”, “tot din slujitori aşezaţi”. Pe timpul lui Laslo? Inadvertenţă flagrantă, 
care nu putea scăpa cronicarului: “Deci, unde ieste şi cât vac ieste de când au 
venit Traian pe aicea şi când s-au bătut Laslo, craiul unguresc, cu tătarii? Între 
Traian şi între Laslo-craiul 800 de ani sunt.” Aritmetica lui Costin suferă de 
oarecare aproximaţie (distanţa dintre cele două evenimente este, în realitate, 
mai mare — de 960 ani), dar concluzia lui rămâne justă. De subliniat că marele 
cronicar moldovean angaja bătălia numai în planul ideilor, că asalturile sale 
aveau demnitate, stil, chiar dacă, prin frazele de discretă topică latină, otrava 
amărăciunii sau a indignării aluneca, pe itinerarii întortocheate, dar sigure, 

către predicatele aflate pe fundul “paharului” cu care-şi “trata” adversarii. 
Prin obsesia obiectivităţii, prin rigoarea, prin distincţia cu care fandează în 
timpul duelului, Miron Costin este un demn precursor al lui Titu Maiorescu. 
Dacă Miron Costin nu putea să-i transmită corifeului “Juni-mii” plăcerea 
“execuţiei” cu sânge rece — a cărei artă Maiorescu o deprinde din altă parte şi 
o practică cu rafinament —, cronicarul îi anticipează, totuşi, câteva din tiparele 
“finalurilor aristocratice” de partidă. Astfel, după ce “ajută“ victima să-şi 
dezvăluie, singură, inconsistenţa morală şi intelectuală, Costin (ca şi Maiorescu, 
ulterior) se va eschiva, la timp — după cum ar spune Ion Barbu, cel mai mare 
polemist român, alături de Maiorescu şi Lovinescu — în celălalt univers, de 
curăţii şi semne: al visului pur şi al idealului propriu. Ideal care, la autorul 
acelui op de fierbinte patrio-tism intitulat De neamul moldo-venilor..., se 
confundă, tulburător, cu idealul nea-mului. De aici vor porni mesianismul ardent 
al lui Bălcescu şi viziunile eminesciene, de sublimă apoteoză patriotică, din 
rama cărora “mişeii” sunt exilați cu violenţă: în pamfletele incendiare din 
“Timpul” şi în satira necruțătoare din Scrisori. Revenind la “eschivele” următoare 
disputei, să precizăm că Miron Costin nu-şi singularizează, în mod absolut, 
făptura, nu-şi ridică, precum Maiorescu, statuia pe culmile inaccesibilităţii. 
Costin se aşază, întotdeauna, pe aceeaşi platformă cu toţi cei vrednici sau de 
bună-credinţă. Distanţarea intervine, desigur, şi la el, însă numai în raport cu 
“băsnuitorii”, cu “pizmaşii”, cu “zavistnicii”, şi ea se exprimă, mai ales, în acea 
superbă conştiinţă a cronicarului, în acea convingere că, asumându-şi o înaltă 
misiune patriotică prin scris, îşi asumă, totodată, şi o imensă responsabilitate 
istorică. În consecinţă, îşi va supune, lucid, exame-nului, “izvodirile” şi va 
accepta, calm, “judeţul” timpului: “De aceste basne să dea seama ei şi de 
această ocară. Nici ieste şagă a scrie ocară vecinică unui neam, că scrisoarea 
ieste un lucru vecinic. Cându ocărăsc într-o zi pre cineva ieste greu a răbda; 
dară în veci? Eu voi da seama de ale mele, câte scriu”. 


Nicolae BALTAG, Polemos, Editura Cartea românească, Bucureşti, 1978, p. 
20—24 


Letopiseţul Ţării Moldovei... este principala operă care îi fixează autorului 
un loc trainic în istoria literară. Pe lângă simţul de observaţie bine dezvoltat, pe 
lângă atracţia spre anecdotă, pe lângă darul naraţiunii şi al dialogului, Costin 
cunoaşte tensiunea ideii pe care o mânuieşte firesc. [...] Letopiseţul Ţării Moldovei 
de la Aaron vodă încoace..., cu toată marea diversitate stilistică, are o remarcabilă 
unitate de ton, mărturie a unei viziuni proprii care reuşeşte să structureze, să 

modeleze în forme noi evenimentele brute. Liantul care încheagă totul, altfel 
inevitabil eteroclit, este filozofia cronicarului. Expunerea ei nudă o găsim în 
poemul Viaţa lumii, o încercare pe tema fortunei labilis. [...] Puterea de expresie 
este remarcabilă. Dealtfel, Costin este foarte persuasiv, având o forţă de 
convingere fără egal poate chiar în întreaga noastră literatură. [...] Nu istoria 
ne primeşte în letopiseţul său, ca în cel al lui Ureche, nici basmul unor trecute 
vremi, ca la Neculce, ci martorul. [...] Înclinat spre generalizare şi filozofare, 
Costin dezvoltă până la urmă o întreagă teorie a văzului atotputernic [...]. [...] 
Concluzia este limpede: Costin se vrea ochiul împărţitor de dreptate, tăiat în 
triunghi. Motivul oglinzii, pe care îl întâlnim de câteva ori la Costin, nu este 
altul decât motivul ochiului, deghizat. Fiindcă numai în el, vrea să ne convingă 
cronicarul, se ascunde adevărul [...]. De neamul moldovenilor este o excepţională 
pledoarie, dar şi o oglindă. [...] Nu istoria, drum coborâtor al efemerului, ne dă 
sensul veşniciei, ci martorul ei care s-a transpus într-o carte. Pledoaria lui 
Costin este deci exemplară, remarcabil de coe-rentă pe întreaga desfăşurare a 
operei sale. După ce letopiseţul ne-a dat gustul de cenuşă al efemerităţii, De 
neamul moldovenilor ne obişnuieşte cu responsabilitatea veşniciei. [...] 
Persuasiunea, arta în care e meşter Costin, este un act de violentare a psihicului 
nostru. Costin este un îndrăgostit de putere. [...] Fără să se lase furat de duhul 
epic, precum Neculce, care inventează povestirea, sau de ficţiune, care îl face 
pe Cantemir să inventeze o întreagă literatură, Costin, prin pseudomemoriile 
sale, se inventă pe sine. Mai înainte de a fi scriitor, el este o personalitate. [...] 
Existenţa sa e de fapt exemplară: capul marelui cărturar a căzut în ţărâna 
“lumei înşelătoare”, cartea sa ne îndeamnă mereu, oricât ne-ar fi de greu, să 
ne reflectăm chipul în “iscusita oglindă a minţii omeneşti”. 

Manuela TĂNĂSESCU, Miron Costin, în vol. colectiv Scriitori români, colecţia 

“Mic dicţionar”, Editura ştiinţifică şi pedagogică, Bucureşti, 1978, p. 158— 

159, 160—161, 163. 


Opera lui Costin dezvăluie o concepţie literară aplicată în toate lucrările 
sale, inclusiv în cele cu conţinut istoric. El se realizează, ca scriitor, mai plenar 
în lucrările istorice decât în cele strict literare, ca Viaţa lumii, de pildă, unde 
teza, urmărită didactic, diminuează realizarea artistică. Viaţa lumii este un 
poem de meditaţie filozofică, primul de acest gen în literatura română, scris în 
intervalul 1671—1673, în versuri de 13—14 silabe. Tema poemului — 
meditaţia asupra sorții schimbătoare — este un motiv de autentică longevitate 

literară în poezia lumii începând cu antichitatea (Viaţa lumii păstrează 
reminiscenţe din Horaţiu şi Ovidiu) şi până la cei mai importanţi poeţi poloni, 
bine cunoscuţi lui Costin: Mikolay Rej, Jan Kochanowski, precum şi Mikolay 
Sep Szarzynski. Costin conferă poemului său un pronunţat caracter 
demonstrativ privitor la posibilităţile poetice ale limbii române. Cele două 
predoslovii intenţionează să iniţieze cititorul în taina poeziei, conţinând un 
scurt tratat de prozodie, primul în literatura română, cu noţiuni despre măsură, 
rimă, silabe lungi şi scurte. Poemul dezvoltă ideea scurgerii ireversibile a 
timpului, la care este raportată trecătoarea existență umană. Autorul preia 
motivul “fortuna labilis”, prin prisma căruia este privită viaţa unor personalităţi. 
Surprinzătoare în poemul lui Costin este introducerea ideii despre dispariţia 
întregului sistem solar, supus şi el unei existenţe trecătoare. Viaţa lumii este 
dealtfel prima încercare poetică românească în care apare viziunea unui 
dezechilibru cosmic, a unei stingeri universale. Atitudinea poetului se menţine 
însă în limitele concepţiei teologice. Existenţa efemeră este determinată de 
Dumnezeu, cauză a Universului. Scrierea este în ansamblu marcată de 
clasicismul antic, la care se adaugă parabole biblice şi formule aforistice luate 
din moştenirea paremiologică a românilor. Poemul filozofic al lui Costin a 
influenţat ulterior literatura românească, atât cea folclorică, cât şi cea cultă (de 
la D. Cantemir la G. Călinescu). 


Algeria SIMOTA, Miron Costin, în vol colectiv Dicţionarul literaturii române de 
la origini până la 1900. Editura Academiei Române, Bucureşti, 1979, p. 223. 


